אבנר גרעין

אבנר גרעין (21 באוגוסט 1925 – יולי 1993) היה ראש מועצת אזור השני וראש עיריית אשדוד הראשון.

ביוגרפיה
נולד בעיר נובי סאד, יוגוסלביה, למקסים גרין ומרגוט לבית פסינג. לימודי התיכון שלו הופסקו בגלל כיבוש יוגוסלביה בידי הנאצים. גרעין נלקח למחנה עבודה, ממנו נמלט אל כוחותיו של טיטו. הוריו נספו במחנות הריכוז בשואה. הוא שירת כרב-סמל בחיל התותחנים של טיטו ובמסגרתם השתתף בשחרור וינה. לאחר המלחמה סיים את בית הספר התיכון בעיר הולדתו ולמד לימודי כלכלה במשך שנתיים בבלגרד. עלה לישראל באוקטובר 1948 במסגרת גיוס חוץ לארץ. עם עלייתו גויס גרעין למשטרה הצבאית ושירת בין היתר כסמל תרבות. עם שחרורו מהצבא, בשנת 1954 נבחר לתפקיד ראש מועצת אזור. במקביל למד סוציולוגיה וקיבל תואר בתוכנית הראשונה שהוקמה ב"אוניברסיטת תל אביב". 

בשנת 1955 נישא גרעין ליהודית לבית פרוכטמן. בשנת 1958 סיים את תפקידו כראש מועצת אזור אך המשיך לכהן בהנהלת המועצה. בשנת 1962 עבר לאשדוד שהוקמה אז ושימש ראש לשכת הסעד ביישוב. מרכז מפא"י החליט ביולי 1963 להעמיד אותו בראש רשימתה למועצת אשדוד, בניגוד לעמדת הסניף המקומי. בעקבות זאת, גרעין התפטר מתפקידו כראש לשכת הסעד והתמקד בהכנות לבחירות. בבחירות למועצה, בסתיו 1963, זכתה רשימתו ב-3 מתוך 11 מושבים במועצה וגרעין נבחר לראש המועצה על ידי קואליציה של מפא"י, אחדות העבודה והמפד"ל.

בשנת 1968 הוקם הגוף העירוני המקומי ואשדוד הוכרזה כעיר במדינת ישראל. גרעין שימש מאותה עת כראש העיר הראשון. התכנון הראשוני היה לחלק את העיר ל-17 רבעים, ובמרכזה הקריה. תוכנית זו אכן באה למימושה בעזרתו של יורשו של גרעין, צבי צילקר. בבחירות בסתיו 1969 גרעין לא התמודד והמערך הציבה בראש רשימתה את ראובן אבל שהפסיד לזכה צילקר מרשימת גח"ל.

בשלהי 1969 מונה גרעין לתפקיד בשגרירות ישראל בצרפת. בתפקיד זה כיהן עד שנת 1973. בשנת 1974 הקים גרעין סניף של בנק אגוד באשדוד ושימש כמנהל הראשון של הסניף. לאחר מספר שנים חלה במחלה קשה והתפטר מתפקידו בבנק.

אבנר גרעין נפטר ביולי 1993 ונטמן בבית העלמין באשדוד. הוא הותיר אחריו את אשתו יהודית, העוסקת בציור ופיסול, ושני ילדים - ענת ויריב.

לזכרו נחנך פארק ברובע יג' בעיר.

קישורים חיצוניים

הערות שוליים 

ישראלים ילידי יוגוסלביה
יהודים בשואה: יוגוסלביה
עולים לאחר קום המדינה: 1948–1950
ראשי מועצת אשדוד
ראשי עיריית אשדוד
יקירי אשדוד
ראשי מועצת אזור
בוגרי אוניברסיטת תל אביב
ישראלים שנולדו ב-1925
ישראלים שנפטרו ב-1993